Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren som omhandlet i artikel 17, stk. 2 og 3, i Kommissionens delegerede forordning (EU) 2019/33 (2021/C 453/06)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM STANDARDÆNDRING AF ENHEDSDOKUMENTET

»Castilla«

PGI-ES-A0059-AM02

Meddelelsesdato: 20. august 2021

BESKRIVELSE AF OG BEGRUNDELSE FOR DEN GODKENDTE ÆNDRING

1. Den terminologi, der anvendes til restsukkers og flygtig syres analytiske parametre, er bragt i overensstemmelse med den gældende lovgivning.

Beskrivelse:

Analyseparameteren »restsukker« er blevet omdøbt til »totalt sukkerindhold udtrykt som glukose plus fruktose« i overensstemmelse med artikel 20 i Kommissionens gennemførelsesforordning (EU) 2019/34 af 17. oktober 2018, som indeholder bestemmelser om fastlæggelsen af det totale sukkerindhold udtrykt som fruktose og glukose.

Bemærk også, at flygtig syre vil blive udtrykt som eddikesyre.

Afsnit 2.1 i produktspecifikationen er blevet ændret, men enhedsdokumentet berøres ikke.

Dette er en standardændring, eftersom den terminologi, der anvendes i forbindelse med de fysiske og kemiske egenskaber, tilpasses, men den indebærer ikke nogen ændring af det færdige produkt, som bevarer de karakteristika og den profil, der er beskrevet i linket, og som følger af samspillet mellem naturlige og menneskelige faktorer. Denne ændring betragtes derfor ikke som en af de typer ændringer, der er omhandlet i artikel 14, stk. 1, i forordning (EU) 2019/33.

Begrundelse:

for at angive termerne for måling af værdierne af vinens to analyseparametre: sukker og flygtig syre.

2. Henvisninger til retsforskrifter er blevet opdateret.

Beskrivelse:

Henvisninger til retsforskrifter i afsnit 3, 8 og 9.2 i specifikationen og afsnit 5.1 i enhedsdokumentet er blevet opdateret.

Der er tale om en standardændring, da det er en opdatering. Denne ændring betragtes derfor ikke som en af de typer ændringer, der er omhandlet i artikel 14, stk. 1, i forordning (EU) 2019/33.

Begrundelse:

Forældede henvisninger til retsforskrifter er blevet erstattet med henvisninger til gældende EU-lovgivning.

3. Tilføjelse af nye sorter

Beskrivelse:

Følgende hvide sorter er blevet tilføjet: Alarije, Albarín Blanco, Albariño, Albillo Dorado, Colombard, Garnacha Blanca, Montúa/Chelva, Palomino, Pardina/Jaén Blanco og Planta Nova/Tardana; og følgende røde: Garnacha Peluda, Marselan, Moribel, Touriga Nacional og Tinto Fragoso.

Afsnit 6 i produktspecifikationen er blevet ændret. Enhedsdokumentet påvirkes ikke, da de er blevet tilføjet som sekundære sorter.

Dette er en standardændring, da de nye sorter anvendes til at fremstille den samme vintype med den beskyttede oprindelsesbetegnelse, uden at dette indebærer væsentlige ændringer. Produktet bevarer de egenskaber og den profil, der er beskrevet i linket, og som følger af samspillet mellem naturlige og menneskelige faktorer. Denne ændring betragtes derfor ikke som en af de typer ændringer, der er omhandlet i artikel 14, stk. 1, i forordning (EU) 2019/33.

Begrundelse:

Det har været nødvendigt at tilføje de nye sorter for at tilpasse specifikationen »Castilla« BGB til produktionsområdets vinproduktionskapacitet og for at tilbyde en bredere vifte af vine til at dække behovet for både traditionelle og mere tidssvarende typer.

Sorterne er godkendt i produktionsområdet og optaget i bilag XXI til kongelig anordning 450/2020 af 10. marts 2020 om ændring af ministeriet for landbrug, fiskeri og fødevarers kongelige anordning 1338/2018 af 29. oktober 2018 om vinproduktionskapacitet.

Producenter i vinområdet dyrker de anførte sorter på 3 644,15 ha vinmarker. Erfaringer med anvendelsen af disse sorter i området har givet meget positive resultater i en række forskellige produkter, som er i overensstemmelse med kravene til specifikationen for vine fra »Castilla« BGB. Endvidere er der efterspørgsel efter vine, der er fremstillet af disse sorter.

4. Der er nu mulighed for at anvende en mindre geografisk enheds betegnelse på etiketten.

Beskrivelse:

Den mindre geografiske enhed »Campo de Calatrava« er blevet tilføjet sammen med en beskrivelse af det område, som den dækker.

Afsnit 8 i specifikationen og afsnit 9 i enhedsdokumentet er blevet ændret.

Dette er en standardændring, da den tilpasser specifikationen til den gældende lovgivning. Denne ændring betragtes derfor ikke som en af de typer ændringer, der er omhandlet i artikel 14, stk. 1, i Kommissionens delegerede forordning (EU) 2019/33.

Begrundelse:

Den 12. april 2011 blev det regionale landbrugs- og miljøministeriums beslutning af 31. marts 2011, der definerer og fastsætter reglerne for anvendelsen af den mindre geografiske enhed Campo de Calatrava til vine fra den beskyttede geografiske betegnelse Vinos de la Tierra de Castilla, offentliggjort i Castilla-La Manchas lovtidende i overensstemmelse med artikel 118z, stk. 1, i forordning (EF) nr. 1234/2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen).

Med offentliggørelsen af Kommissionens delegerede forordning (EU) 2019/33 af 17. oktober 2018 om supplerende regler til Europa-Parlamentets og Rådets forordning (EU) nr. 1308/2013 for så vidt angår ansøgninger om beskyttelse af oprindelsesbetegnelser, geografiske betegnelser og traditionelle benævnelser i vinsektoren, indsigelsesproceduren, restriktioner for anvendelsen, ændringer af produktspecifikationer, annullering af beskyttelsen og mærkning og præsentation og i overensstemmelse med artikel 55, stk. 2, er afgrænsningen af den omhandlede geografiske enheds område blevet tilføjet produktspecifikationen og enhedsdokumentet.

ENHEDSDOKUMENT

1. Betegnelse(r)

»Castilla«

2. Type geografisk betegnelse

BGB – beskyttet geografisk betegnelse

3. Kategorier af vinavlsprodukter

1. Vin

3. Hedvin

5. Mousserende kvalitetsvin

8. Perlevin

16. Vin af overmodne druer

4. Beskrivelse af vinen/vinene

1. Hvidvin og rosévin, perlevin og mousserende vin

KORTFATTET TEKSTBESKRIVELSE

Hvidvinene og rosévinene har generelt et lavt alkoholindhold. De er kendetegnet ved deres særlige aromatiske intensitet med frugt- og blomsteragtige noter.

Hvidvinene er elegante og lette med middel syrlighed. Rosévinene har en fantastisk klarhed og livlighed og har en dyb rosa farve med holdbarhedsegenskaber. De har en delikat smag, som er meget frisk og i høj grad minder om frugt.

Perlevinene er mere friske og af aromatisk karakter. De mousserende vine er kendt for deres elegance og lethed.

* Vinens maksimale indhold af flygtig syre stiger for hvert år til højst 18 milliækvivalenter pr. l for vine, der er ældre end fire år.

* Maksimalt svovlindhold: 250 mg/l, hvis sukkerindholdet er højere end 5 g/l (ikke i mousserende vine)

GENERELLE ANALYTISKE KENDETEGN

Maksimalt totalt alkoholindhold (i % vol.)

11

Minimalt virkeligt alkoholindhold (i % vol.)

11

Minimalt totalt syreindhold

4 gram pr. liter udtrykt i vinsyre

Maksimalt indhold af flygtige syrer (i meq/l)

10

Maksimalt totalt svovldioxidindhold (i mg/l)

180

2. Rødvin, perlevin og mousserende vin

KORTFATTET TEKSTBESKRIVELSE

Vinene er aromatiske, balancerede og strukturerede med kraftige tanniner. Takket være den fænologiske struktur opnås rødvine, som har en intens farve, er fyldige og meget komplekse.

Perlevinene er mere friske og af aromatisk karakter. Mousserende vine er kendt for deres elegance og lethed.

* Vinens maksimale indhold af flygtig syre stiger for hvert år til højst 18 milliækvivalenter pr. l for vine, der er ældre end fire år.

* Maksimalt svovlindhold: 200 mg/l, hvis sukkerindholdet er højere end 5 g/l (ikke i mousserende vine)

GENERELLE ANALYTISKE KENDETEGN

Maksimalt totalt alkoholindhold (i % vol.)

12

Minimalt virkeligt alkoholindhold (i % vol.)

12

Minimalt totalt syreindhold

4 gram pr. liter udtrykt i vinsyre

Maksimalt indhold af flygtige syrer (i meq/l)

10

Maksimalt totalt svovldioxidindhold (i mg/l)

150

3. Hedvin

KORTFATTET TEKSTBESKRIVELSE

Meget raffinerede vine med et højt alkoholindhold.

* Vinens maksimale indhold af flygtig syre stiger for hvert år til højst 18 milliækvivalenter pr. l for vine, der er ældre end fire år.

* Maksimalt svovlindhold: 200 mg/l, hvis sukkerindholdet er højere end 5 g/l (ikke i mousserende vine)

GENERELLE ANALYTISKE KENDETEGN

Maksimalt totalt alkoholindhold (i % vol.)

17,5

Minimalt virkeligt alkoholindhold (i % vol.)

15

Minimalt totalt syreindhold

4 gram pr. liter udtrykt i vinsyre

Maksimalt indhold af flygtige syrer (i meq/l)

10

Maksimalt totalt svovldioxidindhold (i mg/l)

150

4. Vin af overmodne druer

KORTFATTET TEKSTBESKRIVELSE

Produktionsområdets særlige klima er kendetegnet ved et højt sollysniveau og varme temperaturer i efteråret og rigelige mængder sol, mens druerne modner, sammen med et relativt lavt fugtighedsniveau og en lav nedbørsmængde. Disse forhold fremmer en overmodning af druerne, som giver vine med et højere restsukkerindhold og en særlig aromatisk intensitet.

* Vinens maksimale indhold af flygtig syre stiger for hvert år til højst 18 milliækvivalenter pr. l for vine, der er ældre end fire år.

* Svovldioxidniveauet er det samme for hvidvinen, rødvinen og rosévinen.

GENERELLE ANALYTISKE KENDETEGN

Maksimalt totalt alkoholindhold (i % vol.)

15

Minimalt virkeligt alkoholindhold (i % vol.)

12

Minimalt totalt syreindhold

4 gram pr. liter udtrykt i vinsyre

Maksimalt indhold af flygtige syrer (i meq/l)

10

Maksimalt totalt svovldioxidindhold (i mg/l)

—

5. Vinfremstillingsmetoder

5.1. Særlige ønologiske fremgangsmåder

Særlig ønologisk fremgangsmåde

Fysiske eller juridiske personer eller sammenslutninger af fysiske eller juridiske personer, der af erhvervsmæssige eller handelsmæssige grunde besidder vine fra Castilla-La Mancha, kan anvende ordene »Vino de la Tierra de Castilla« som del af disse vines betegnelse. Dette er betinget af, at de druer, som er anvendt til at fremstille sådanne vine, udelukkende kommer fra det geografiske område og er fra de sorter, som er angivet i produktspecifikationen, og at de er i overensstemmelse med kravene til produktspecifikationen.

Hedvinene og de mousserende vine skal alle bringes i overensstemmelse med de relevante punkter i del II i bilag VII til Europa-Parlamentets og Rådets forordning (EU) nr. 1308/2013 af 17. december 2013.

5.2. Maksimale udbytter

1. Gobelet- og topvækstbeskårede vinstokke 10 000 kg druer pr. hektar 70 hektoliter pr. hektar

2. Opbundne vinstokke 16 000 kg druer pr. hektar 112 hl pr. hektar

6. Afgrænset geografisk område

Omfatter parceller og underparceller beliggende i kommunerne i Castilla-La Manchas område.

7. Primær(e) druesort(er)

AIRÉN

BOBAL

CABERNET SAUVIGNON

GARNACHA TINTA

GARNACHA TINTORERA

MACABEO - VIURA

SYRAH

TEMPRANILLO - CENCIBEL

VERDEJO

8. Tilknytning til det geografiske område

8.1. Vin

Det tørre klima og de mange timers solskin, som er mere end 3 500 timer pr. år, bevirker, at druerne modner som krævet. Resultatet er vine, som har et kraftigt udtryk af aromatisk intensitet med frugt- og blomsteragtige noter. Jordbundsforholdene gør det muligt at fremstille hvidvine, som er elegante og lette, og meget klare og livlige rosévine, der har en dyb rosa farve med holdbarhedsegenskaber. Rødvinene er aromatiske, balancerede og strukturerede og har kraftige tanniner, mellem 11 og 14 grader, som endog nogle år er højere, og en fænologisk struktur giver rødvinene deres intense farve, fyldighed og store kompleksitet.

8.2. Hedvin

I det geografiske område har de øverste jordhorisonter et højt indhold af kalksten. Dette giver meget raffinerede vine med et højt alkoholindhold.

8.3. Mousserende kvalitetsvin

Klimaet er kendetegnet ved kølige nætter, efterårssol, moderate temperaturer og en lav nedbørsmængde, hvilket giver lette, aromatiske og drikkelige mousserende vine.

8.4. Perlevin

Jorderne har et lavt organisk indhold og er rig på kalksten. Disse kendetegn giver perlevine med kraftig aroma, som er generøse, afbalancerede og har en frugtagtig eftersmag.

8.5. Vin af overmodne druer

Produktionsområdets særlige klima er kendetegnet ved et højt sollysniveau og varme temperaturer i efteråret, et relativt lavt fugtighedsniveau, megen sol, når druerne modner, og en lav nedbørsmængde. Disse forhold fremmer en overmodning af druerne, som giver vine med et højere restsukkerindhold, en særlig aromatisk intensitet og noter af tørret frugt.

9. Andre vigtige betingelser (emballering, mærkning og andre krav)

Retlig ramme:

National lovgivning

Type yderligere betingelse:

Supplerende bestemmelser vedrørende mærkning

Beskrivelse af betingelsen:

— Navnet eller firmanavnet på enhver fysisk eller juridisk person eller sammenslutning af personer, som har retligt hjemsted i Castilla-La Mancha, og som er involveret i distributionen af de beskyttede vine, skal tydeligt fremgå af etiketterne. Navnet på den kommune, hvor hovedkontoret er beliggende, skal endvidere fremgå sammen med den relevante provins.

— Der skal være et billede af omridset af Castilla-La Mancha-området på etikettens bagside.

— Mærkning kan omfatte den geografiske enhed Campo de Calatrava, som en mindre geografisk enhed inden for BGB-området »Castilla«, forudsat at 100 % af de druer, som vinen er fremstillet af, kommer fra de følgende kommuner i provinsen Ciudad Real: Aldea del Rey, Almagro, Argamasilla de Calatrava, Ballesteros de Calatrava, Bolaños de Calatrava, Calzada de Calatrava, Cañada de Calatrava, Carrión de Calatrava, Granátula de Calatrava, Miguelturra, Moral de Calatrava, Pozuelo de Calatrava, Torralba de Calatrava, Valenzuela de Calatrava, Villanueva de San Carlos og Villar del Pozo.

Link til produktspecifikationen

http://pagina.jccm.es/agricul/paginas/comercial-industrial/consejos_new/pliegos/Mod_Pliego_IGP_CASTILLA_CCC_20210412.pdf

(1) EFT L 9 af 11.1.2019, s. 2.